Antaŭ kelkaj tagoj finiĝis la Plurlingvula renkontiĝo (Polyglot Gathering), kvartaga aranĝo en Berlino por ĉiaj lingvoŝatantoj. Al ĝi veturis du teamanoj de E@I: Matthieu (mi) kaj Petro (nia altestimata laborestro).
#000000
Pli ol 300 lingvemuloj el la tuta mondo kunvenis en hotelo en Berlino por praktiki lingvojn kaj paroli pri ili. Mi havis ŝancon babili kun multe da homoj en ĉiuj lingvoj, kiujn mi konas (diversnivele): Esperanto, franca, angla, slovaka, rusa kaj germana. Mi ĝojis vidi, ke mi povas sufiĉe bone konversacii ruse, sed mia germana estas eĉ pli malbona, ol mi pensis. Kelkaj homoj diris pri mia akĉento en kelkaj lingvoj “Mi ne divenus, ke vi estas franco.” Verŝajne tio estas komplimento.
#000001
Mi parolas (uzante sufiĉe larĝan difinon de “paroli lingvon”) nur ses lingvojn (jes, tiu kunveno vere estas loko, kie eblas diri “Mi parolas nur ses lingvojn”!), sed multaj partoprenantoj scipovis pli; kelkaj eĉ parolis dekduon da ili. Mi tre ĝojis esti ĉirkaŭata de aliaj frenezuloj, kun kiuj eblas ŝanĝi lingvon plurfoje meze de diskuto kaj kiuj konsideras vortojn kiel “morfologio” tute normalaj.
#000002
La ĉefa lingvo de la renkontiĝo estis la angla — la sola, kiun komprenis ĉiuj partoprenantoj. Sed plej multaj partoprenantoj parolis ankaŭ la francan, la hispanan aŭ la germanan, kaj aliaj oftaj lingvoj estis la itala, portugala, rusa kaj, surprize, Esperanto. Mi vidis tie multajn konatajn (kaj ankaŭ multajn nekonatajn) Esperanto-parolantojn, kaj mi tre miris, ke la ĝenerala opinio pri ĝi ŝajnis pozitiva. Multaj homoj interesiĝis pri Esperanto (do mi — espereble ne tro — multe reklamis pri SES), kaj ni rapide forvendis la german-, franc- kaj anglalingvajn ekzemplerojn de Esperanto per la rekta metodo.
#000003
Du E@I-teamanoj vendas librojn en Berlino
#000004
Krom babilado kaj amuziĝo okazis kompreneble prelegoj. Mi mem faris prelegon pri la slovaka lingvo, pri kiu mi povis rakonti el la okuloj de eksterlandano lernanta ĝin. Mi estis iomete nervoza, ĉar mi ne estas tre lerta pri publika parolado, kaj neniam vere prelegis en la angla, sed fakte la prelego okazis tute bone kaj homoj ŝatis ĝin. Ankaŭ Petro prelegis: pri retlernado kaj niaj projektoj, kaj pri tio, ĉu la mondo (aŭ almenaŭ Eŭropo) bezonas komunan lingvon. (Vi divenu, kiun solvon li proponis al tio). Mi pensis, ke tiu prelego estos multe pli polemika, ol ĝi fakte estis — eble pro tio, ke mankis tempo por havi multajn demandojn. Por danki nin (kaj ĉiujn prelegantojn), la organizantoj invitis nin al speciala vespermanĝo kun etiopa manĝaĵo.
#000006
Mia prelego pri la slovaka lingvo
#000007
La prelegoj temis pri unuopaj lingvoj, pri lingvolernado aŭ pri lingvoj ĝenerale. Inter la interesaj prelegoj, kiujn mi ĉeestis, estis interalie:
#000008
La nord-samea lingvo, bela, interesa kaj bedaŭrinde endanĝera lingvo de norda Skandinavio kaj Finnlando. En la Poliglota renkontiĝo estis du parolantoj de ĝi, inkluzive de unu el la tre malmultaj, kiuj lernis ĝin nedenaske kaj ne devenas de norda lando.
La milana dialekto, lombarda variaĵo parolata (surprizo!) en Milano kaj ĉirkaŭaĵo. Ankaŭ ĝi bedaŭrinde riskas formorti, kaj ĝi havas kelkajn interesajn gramatikajn trajtojn. Mi iris al la prelego supozante, ke ĝi estos en la angla, sed fakte ĝi estis en la itala, de kiu mi havas nur etajn bazojn — kaj mi mire komprenis 90% (esti denaskulo de la franca tre helpas pri tio).
La gotlanda lingvo, malgrandega lingvo parolata en Gotlando, insulo en Svedio. Oni ofte nomas ĝin dialekto, sed ĝi fakte estas nekomprenebla por aliaj svedoj.
Estis ankaŭ tre interesa prelego pri nordamerikaj lingvoj (jes, plia prelego pri endanĝeraj lingvoj). Kelkaj el ili ŝajnas nekredeble komplikaj, gramatike aŭ elparole (aŭ ambaŭ).
Interpretistino el Slovakio faris tre interesan prelegon pri sia laboro. Ŝi poste proponis ekzercojn, kiujn faras studentoj por lerni interpretadon (pro manko de tempo nur hispanlingvanoj havis ŝancon provi interpreti). El tiuj la plej malfacila estis legi tekston en unu lingvo aŭskultante paroladon en alia lingvo (por ekzerci atentadon pri du aferoj samtempe). Mi apenaŭ povis memori ion pri la teksto, kiun mi legis.
#000009
Tiuj kvar tagoj rapide pasis, kaj mi jam atendas la venontjaran kunvenon (okazos plurlingvula konferenco aŭtune en Nov-Jorko, sed tio estas iomete tro malproksima por mi). Mi treege rekomendas tiun kunvenon al ĉiuj, kiuj interesiĝas pri lingvoj, ne gravas, ĉu vi estas 12-lingvulo, ĉu vi parolas “nur” 6 lingvojn aŭ ĉu vi scipovas nur unu.
#000013
Jar-kompaso – planu novan jaron en Esperanto
Lingvemuloj kaj poliglotoj tutmondaj denove renkontiĝos en 2022 – kaj interrete kaj ĉeeste
Polyglot Gathering revenas rete en 2022!
Pacon al Ukrainio, pacon al la mondo!
#000017